Cili është udhëheqësi liberal demokrat britanik Nick Clegg
Clegg fitoi popullaritet të madh gjatë fushatës së fundit zgjedhore në Britani
Udhëheqësi liberal demokrat Nick Clegg fitoi popullaritet të madh gjatë fushatës zgjedhore në Britani, dhe megjithëse popullariteti i tij nuk ishte i mjaftueshëm për të fituar shumë vende në parlament, ai është kthyer në forcën kryesore që do të vendosë se kush do ta qeverisë Britaninë e Madhe në katër vitet e ardhshme. Megjithëse ai ka udhëhequr liberal demokratët që nga viti 2007 dhe ka qenë anëtar i parlamentit britanik për pesë vite, studiuesja Helen Margetts nga Universiteti i Oksfordit, thotë se është e vështirë të thuhet se ai është udhëheqës i mirë. Zoti Clegg u bë figur e njohur në debatet elektorale. 43 vjeçari Clegg u cilësua si udhëheqësi më popullor i një partie politike që nga koha e Winston Churchill-it dhe është krahasuar me presidentin amerikan Barak Obama për mesazhin e tij për ndryshime. Analistja Magetts thotë se e ashtuquajtura Clegg-mania erdhi si rezultat i një numri faktorësh. Pas paraqitjeve të zotit Clegg në debatet televizive, partia e tij Liberal Demokrate fitoi mbështetje më të madhe në anketat e opinionit publik. Profesori i universitetit të Notingham-it, Steven Fielding thotë se kjo ishte e befasishme. Liberal demokratët fituan 57 nga 650 vendet në parlament, më pak se ç’shpresonin. Profesori Fielding thotë se njerëzit kanë hezituar të votojnë për këtë parti sepse zoti Clegg ishte figurë e panjohur. Rezultatet e partisë së tij e vendosin zotin Clegg në një pozitë të fuqishme, pasi dy partitë kryesore, konservatorët dhe laburistët nuk kanë fituar shumicën e nevojshme për të qeverisur. Profesor Fielding thotë se kjo është një sfidë e madhe për politikën britanike. Margetts thotë se përvoja që zoti Clegg ka marrë gjatë punës së tij si anëtar i parlamentit evropian mund të jetë e dobishme për të. Zoti Clegg dhe Liberal Demokratët duan ta reformojnë sistemin zgjedhor të Britanisë duke e bërë atë sistem të drejtëpërdrejtë përfaqësues. Profesori Fielding thotë se zoti Clegg kërkon pikërisht këtë gjë nga udhëheqësi konservator David Cameron apo kandidati laburist në pushtet Gordon Brown. Dy partitë e mëdha politike po bisedojnë me zotin Clegg duke i ofruar atij një frymë bashkëpunimi. Zoti Clegg thotë se kosnervatorët duhet të tregojnë se ata mund të krijojnë një qeveri e cila do t’i shërbej interesave kombëtare.